En aquest apartat podeu consultar la informació d'acollida referent a l'ICO de l'Hospitalet.
Aquesta informació us serà d'utilitat abans de venir a visitar-vos al nostre centre.
Consultes Externes és l'espai on sereu atès personalment per un especialista que farà el seguiment del vostre cas.
Les unitats funcionals us ofereixen el millor tractament en el menor temps possible.
Per aconseguir aquest objectiu es fa necessària la participació i la coordinació d'especialistes de l'Hospital Universitari de Bellvitge i de l'Institut Català d'Oncologia.
Així doncs, el mateix dia de la visita a la Unitat Funcional us atendran especialistes diferents, ja que el nostre objectiu és evitar demores innecessàries en la indicació de les exploracions que cal realitzar o en l'inici dels tractaments.
Si veniu per primera vegada, heu de passar pel taulell d'informació.
En visites successives, heu d'utilitzar les pantalles d'admissió per confirmar que heu arribat a l'hospital i per veure els horaris de les proves o de les consultes que teniu programades.
En general, després de la visita amb el metge us donaran la programació de la propera visita, així com de les exploracions o proves que heu de fer.
Porteu sempre la targeta sanitària.
Us recomanem que vingueu amb un sol acompanyant.
Intenteu identificar el familiar o persona que actua com a referent/interlocutor per rebre informació, a part de vosaltres mateixos, ja que la comunicació millora molt si es fa sempre a través de les mateixes persones.
Intenteu venir com a màxim amb 15 minuts d'antelació de l'hora de la cita per estalviar-vos esperes innecessàries.
Apagueu el telèfon mòbil quan estigueu a la consulta.
Si no podeu venir el dia que teniu programat, si us plau truqueu-nos per comunicar-nos-ho:
Telèfon Unitats Funcionals: 932 607 740
La Unitat d'Admissions us avisarà telefònicament del dia i l'hora d'ingrés.
No heu de venir amb la intenció d'ingressar a l'hospital sense haver estat avisat prèviament.
L'adjudicació de llits (individual o habitació compartida) es fa d'acord amb criteris mèdics.
L'ingrés a l'hospital es fa a la Unitat d'Admissions, situada a la 1a planta de l'edifici principal, on us informaran de la Unitat d'Hospitalització i del número de llit que us ha estat assignat.
No pugeu mai sol a la planta d'hospitalització; un zelador us hi acompanyarà.
Quan ingresseu a la Unitat d'Hospitalització, informeu el personal d'infermeria dels medicaments que preneu habitualment, així com de les al·lèrgies a medicaments que tingueu, i seguiu les seves instruccions.
L'ICO porta a terme un programa de millora de la seguretat en l'administració de tractaments.
Per aquesta raó, se us col·locarà un braçalet amb la vostra identificació (nom, núm. d'història clínica i núm. d'habitació).
Convé que estigueu sempre localitzat.
Abans de sortir de la vostra planta aviseu el personal d'infermeria.
Només heu de portar els objectes personals que realment necessiteu, com ara ulleres, lents de contacte, audiòfons, estris per a la higiene personal i sabatilles tancades (per evitar caigudes, no porteu sabatilles destapades del darrere o tipus xancletes).
Us recomanem que no porteu cap objecte valuós, ni diners.
La institució no es pot fer responsable de les incidències que es puguin produir en aquest sentit.
Podreu estar acompanyat per un familiar les vint-i-quatre hores del dia, si així ho desitgeu.
Per tal de garantir el vostre confort i el de la resta de pacients, es recomana que només hi hagi un acompanyant per cada malalt.
L'horari de visites recomanat és de 16.00 a 21.00 hores.
Quan rebeu visites és convenient que no hi hagi més de dos visitants per pacient.
Pel benestar de tothom, us preguem que reguleu el nombre de visites, llevat de les àrees d'hospitalització que requereixin normes més estrictes pel risc que pot suposar per a la persona ingressada.
No s'aconsella la visita d'infants, llevat en casos excepcionals.
Com a mesura d'higiene i de prevenció de possibles infeccions, preguem que no porteu plantes a les unitats d'hospitalització.
Us preguem que utilitzeu els ascensors que són per a ús públic.
No és permès l'accés dels pacients ingressats a la cafeteria del centre.
El Servei d'Hospital de Dia i Atenció Continuada, situat a la planta 6 de l'edifici principal, és on s'administra el tractament de quimioteràpia de forma ambulatòria i on es realitzen procediments assistencials especials, com les transfusions de sang o les extraccions del moll d'os, entre d'altres.
La programació del tractament es fa des de Consultes Externes.
Aquestes sessions prescrites pel vostre metge són realitzades per personal d'infermeria especialitzat, que estan a la vostra disposició per informar-vos de qualsevol dubte relacionatamb l'aplicació dels tractaments.
El cap d'infermeria coordina la programació del tractament seguint les instruccions del vostre metge responsable.
Pot passar que a vegades el dia previst de tractament s'endarrereixi, sent coneixedor d'aquesta incidència el vostre metge que junt amb el cap d'infermeria procuraran resoldre-la el més aviat possible.
L'administració del tractament es pot fer en una butaca o en un llit.
L'elecció es farà en funció del tipus de procediment i del vostre estat general.
Les extraccions de sang es realitzen a la planta 0 de l'edifici principal de 7:30 a 10:30.
També podeu realitzar l'analítica al vostre ambulatori, si us és més còmode.
Pregunteu al vostre metge sobre aquesta possibilitat.
Controls mèdics i sessions de tractament
• Si teniu algun dubte sobre l'evolució de la vostra malaltia, el nombre de tractaments o altres medicaments, no oblideu consultar-ho durant la visita amb el vostre metge.
• El vostre metge us realitzarà els controls analítics i les visites a Consultes Externes durant el període de tractament.
• Per canviar programacions de visites i/o anàlisi, heu de contactar amb el centre de programació de Consultes Externes.
• Un cop acabades les sessions de tractament se us informarà dels controls mèdics a seguir a Consultes Externes.
A la consulta d'infermeria us atendran amb la finalitat de donar-vos informació i recomanacions sobre el tractament que se us ha d'administrar.
Quan vingueu a les sessions de tractament heu de portar la medicació que preneu habitualment.
• Heu de venir a les sessions de quimioteràpia havent esmorzat a casa.
• Si les vostres sessions de tractament duren més de 3 hores i coincideix amb l'hora de dinar, se us facilitarà un àpat, el contingut del qual serà en funció del vostre estat general.
• Porteu sempre la targeta sanitària.
• Veniu amb un sol acompanyant.
• Procureu identificar el familiar o persona que actuï com a referent/interloculor, a part de vostè, per a rebre informació ja que la comunicació millora molt si sempre es fa a través de les mateixes persones.
• Procureu venir com a màxim 15 minuts abans de l'hora de citació per estalviar- vos esperes innecessàries.
• Apagueu el telèfon mòbil quan estigueu a l'àrea de tractament.
• Si necessiteu un justificant conforme us heu visitat sol·liciteu-lo al personal administratiu.
• Si necessiteu un informe mèdic, sol·liciteu-lo al personal administratiu de la consulta on es visita normalment.
Horari: de dilluns a divendres de 8:00 a 21:00 i dissabtes de 8:00 a 16:30
Si no podeu venir el dia que teniu programat, si us plau, truqueu per a comunicar-ho.
Per a qualsevol consulta, dubte, suggeriment o queixa, us podeu adreçar a la Unitat d'Atenció a la Ciutadania, situada a la primera planta de l'edifici principal, on us atendran de manera personalitzada i confidencial.
A les diferents àrees del nostre centre trobareu fulls de suggeriments i de reclamacions, així com les bústies on dipositar-los en cas que no pugueu presentar-los personalment.
També hi trobareu informació sobre:
Horari: de dilluns a dijous de 9.00 a 16.30 hores i divendres de 9.00 a 14.00 hores (no festius)
El càncer és una malaltia complexa, per això programem sessions informatives que us poden ser útils per conèixer millor la malaltia, els seus efectes i els seus tractaments.
Els temes que s'hi tracten, així com el calendari de les sessions, els trobareu als fulls informatius que estan repartits als expositors d'informació ubicats a les sales d'espera.
L'ICO investiga per millorar el tractament del càncer, per això és possible que en algun moment de la vostra atenció se us ofereixi participar en un assaig clínic per provar l'eficàcia d'un nou medicament o en algun altre projecte d'investigació.
La finalitat d'aquesta participació, a més de beneficiar-vos, és ajudar persones que en un futur presentin la mateixa malaltia i que necessitin tractament.
Heu de tenir en compte que els tractaments actuals hi són perquè s'han desenvolupat gràcies a la generosa participació d'altres pacients en assaigs clínics.
La participació sempre és voluntària i el vostre consentiment per escrit després de rebre tota la informació que desitgeu és un requeriment indispensable.
La investigació clínica amb pacients està rigorosament regulada per la legislació vigent i directament controlada per un Comitè Ètic.
Actualment l'ICO participa en més de 400 assaigs clínics.
La Unitat de Treball Social ofereix una atenció individualitzada i/o familiar amb l'objectiu principal d'orientar, d'assessorar i de gestionar possibles recursos relacionats amb qüestions sociofamiliars, laborals i econòmiques sorgides a partir del diagnòstic del càncer.
Horari: dilluns i dimecres de 9.00 a 14.00 hores.
D'acord amb allò que estableix la llei, us recordem que NO ES POT FUMAR a cap lloc de l'hospital.
El centre disposa d'un programa d'ajuda per deixar de fumar.
Si hi esteu interessats, pregunteu-ho al personal d'infermeria, que us atendrà a les nostres consultes, o bé truqueu al telèfon 932 607 357, on us assessoraran i informaran.